b'\n_START_ARTICLE_\nPostrojba 8200\n_START_PARAGRAPH_\nPostrojba 8200 (heb.: \xd7\x99\xd7\x97\xd7\x99\xd7\x93\xd7\x94 8200\xe2\x80\x8e, Yehida Shmoneh-Matayim; hrv.: Postrojba osam tisu\xc4\x87a dvjesto) je postrojba Obavje\xc5\xa1tajnog zbora izraelske vojne obavje\xc5\xa1tajne slu\xc5\xbebe Aman koja slu\xc5\xbei kao kiberneti\xc4\x8dka postojba Izraelskih obrambenih snaga. Postrojba 8200 je zadu\xc5\xbeena za prikupljanje signalnih obavijesti i kiberneti\xc4\x8dku sigurnost Dr\xc5\xbeave Izrael. Signalne obavjesti (SIGINT) je termin koji ozna\xc4\x8duje presretanje komunikacije me\xc4\x91u ljudima i elektronske komunikacije kao i kriptoanalizu \xc5\xa1ifriranih informacija i algoritama._NEWLINE_Prema Peteru Robertsu, ravnatelju vojnih znanosti britanskog Kraljevskog instituta zdru\xc5\xbeenih slu\xc5\xbebi, Postrojba 8200 je vjerojatno vode\xc4\x87a tehni\xc4\x8dka obavje\xc5\xa1tajna agencija u svijetu, izjedna\xc4\x8dena sa ameri\xc4\x8dkom NSA u svemu osim veli\xc4\x8dini.\n_START_SECTION_\nPovijest\n_START_PARAGRAPH_\nPostrojba 8200 je osnovana 1952. godine koriste\xc4\x87i zastarjeli vi\xc5\xa1ak ameri\xc4\x8dke vojne opreme. Originalno se nazivala 2. Vojna obavje\xc5\xa1tajna postrojba potom 515. Vojna obavje\xc5\xa1tajna postrojba. Postrojba se 1954. godine preselila iz vojarne u Jafi u sada\xc5\xa1nju vojarnu kod spoja Glilot na autocesti prema Tel Avivu._NEWLINE_Postrojba 8200 je najve\xc4\x87a postrojba Izraelskih obrambenih snaga i \xc4\x8dini ju nekoliko tisu\xc4\x87a pripadnika. Dio je vojne obavje\xc5\xa1tajne slu\xc5\xbebe Aman. Po ulozi i zada\xc4\x87ama je sli\xc4\x8dna ameri\xc4\x8dkoj Nacionalnoj sigurnosnoj agenciji. _NEWLINE_Baza Urim je najva\xc5\xbenija instalacija za prikupljanje signalnih obavjesti u Izraelu. Nalazi se 30 kilometara od grada Beershebe u pustinji Negev. Postrojba tako\xc4\x91er ima instalacije na Golanskoj visoravni._NEWLINE_Postrojbu ve\xc4\x87inom \xc4\x8dine mladi vojnici od 18 do 21 godine koji su na odslu\xc5\xbeenju obaveznog vojnog roka u Izraelu. Zbog mladosti pripadnika i kratko\xc4\x87e njihove vojne slu\xc5\xbebe postrojba vr\xc5\xa1i selekciju regruta prema njihovoj sposobnosti za brzo usvajanje znanja i prilagodbu. Postrojba tako\xc4\x91er sura\xc4\x91uje sa izraelskim srednjim \xc5\xa1kolama i van nastavnim te\xc4\x8dajevima za programiranje i hakiranje kako bi detektirala kvalificirane kandidate. Mnogobrojni biv\xc5\xa1i pripadnici postrojbe su iskoristili ste\xc4\x8deno znanje i postali osniva\xc4\x8di izraelskih tehnolo\xc5\xa1kih tvrtki i nositelji razvoja IT industrije u Izraelu._NEWLINE_Prema Peteru Robertsu, ravnatelju vojnih znanosti britanskog Kraljevskog instituta zdru\xc5\xbeenih slu\xc5\xbebi: "Postrojba 8200 je vjerojatno vode\xc4\x87a tehni\xc4\x8dka obavje\xc5\xa1tajna agencija u svijetu, izjedna\xc4\x8dena sa ameri\xc4\x8dkom NSA u svemu osim veli\xc4\x8dini. Jako su fokusirani na ono \xc5\xa1to tra\xc5\xbee, svakako vi\xc5\xa1e fokusirani od NSA, a svoje operacije provode sa stupnjem upornosti i strasti koja se ne vidi nigdje drugdje". _NEWLINE_Prema pisanju francuskog Le Monde diplomatique iz 2010. godine: "Postrojba 8200 upravlja velikom SIGINT bazom u Negevu, jednom od najve\xc4\x87ih baza za prislu\xc5\xa1kivanje na svijetu, sposobnom pratiti pozive na mobitelima, e mailove i drugu komunikaciju diljem Bliskog Istoka, Europe, Azije i Afrike kao i pra\xc4\x87anje brodova. Postrojba 8200 tako\xc4\x91er vodi tajne prislu\xc5\xa1ne stanice po izraelskim veleposlanstvima, priklju\xc4\x8dke na podmorske kablove, odr\xc5\xbeava tajne prislu\xc5\xa1ne postrojbe na palestinskom teritoriju i ima zrakoplove Gulfstream opremljene sa opremom za elektroni\xc4\x8dki nadzor".'